**Cireșii de Lumină**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Credem în cer, numai credința știe

Că sus la El-i prinos de bucurie.

Când ne deschide la zenit fereastră

După perdeaua zilelor albastră.

De dincolo de lume și de zare

Curge lumină lină din izvoare

Curge în inimi din cerești livezi

Ieși suflete din umbre și-ai să vezi.

Când de-ntuneric s-a spălat retina

În ochi curat se strecură lumina.

Chiar și-n oglinda galbenă de fum

Se pot vedea o cale și un drum.

Un drum senin, o străvezie zare

A lumilor de sus, primordiale.

Cei ce-au plecat rămân acolo sus

Că-i pace sfântă-n lumea lui Iisus.

Coboră doar prin vise să mai vadă

Cireșii de lumină din ogradă.